**Gene de smoală**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În crângul meu aspru de-atâtea sălcii

Se-aşază o lună pe marginea bărcii,

Iar lacul priveşte la mine cum tac

Şi plute de iarbă din mine desfac.

Când păsări de noapte îmi cântă difuz,

Cu ochii lor galbeni spre cerul ursuz,

Absorb luciul apei în ochiul deschis –

Un ochi care-mi ține un soare închis.

Mă rabdă pădurea, mă rabdă şi cerbii,

Iar vântul mă-ntreabă de ce firul ierbii

Aşteaptă, o vreme, luna de seară;

Să uite, să plece, să nu mă mai ceară!

Pe cerul sălbatic copacii se zbat,

Din crengi şi din păsări îmi crește un pat,

Pe care m-așez cuminte, în tihnă,

Cu ochii mei galbeni pentru odihnă.

Apoi totul doarme. Oile rânduri

Se-adună în turmă – moină de gânduri –,

Cocorii se rup în stol de mărgele,

Iar stolul de noapte mă poartă cu ele.

Aici m-am născut, la prima rafală,

Din vântul câinesc, în râul de smoală,

Aici sunteţi voi şi cu voi am crescut,

Aici mă sfârșesc spre un nou început.

7 septembrie – 16 octombrie 2016, Constanţa